**HEA EESKUJU**

**KEILY KAAL**

Tõstamaa Keskkool

Keily Kaal on Tõstamaa Keskkooli 9.klassi õpilane. Tema sihid on kõrged ja tegevused planeeritud, organiseeritud ja mõtestatud. Ta on koolielu edendaja, kes osaleb aktiivselt kohaliku 4H klubi, õpilasesinduse ja hoolekogu tegemistes, olles esimesel kahel ka esimehe rollis. Ta võtab osa kõikidest võimalikkudest projektidest, võistlustest, konkurssidest, viktoriinidest ja olümpiaadidest, kus on ta ka korduvalt saavutanud väga häid tulemusi. Suvel tegutseb aktiivselt ka õpilasmalevas nii Tõstamaa Mõisas kui ka raamatukogus, esimeses teeb ka turistidele giidituure. Ta on kohusetundlik ja püüdlik noor, kes on avatud erinevatele väljakutsetele. Ta on iga aasta lõpetanud kooli keskmise hindega 5,0. Ning kõik varem mainitu ongi see, millega ta silma paistab.

Keily on viimase aasta jooksul korraldanud meie väikses maakohas kohalikele ja teistele Pärnumaa noortele kaks laagrit, mis osalejatele väga meeldisid. Ta osales 4H klubiga maailmakoristuspäeval, koos sõpradega koristasid nad meie alevikku. Keily on koolis väga edukas, peaaegu kõik hinded on viied ja alati on kodutööd tehtud. Keily on motiveeritud õppija, kes vajadusel annab nõu ja aitab ka teisi klassikaaslasi. Ta on teistele kõige suuremaks eeskujuks minu arvates oma aktiivsusega. Ta teeb tohutult palju: lööb kaasa enamustes huviringides, mida kool pakub, esindab kooli olümpiaadidel, spordivõistlustel, viktoriinidel, käib erinevatel koosolekutel ja koolitustel. Ning kõige selle juures on tal veel aega, et õppimine korras hoida. Lisaks õppetöö ja kooliga seonduvale aitab tüdruk ka maal talutoimetustes oma vanavanemaid. Tema tegemisi jälgides on uskumatu, et ta on alles 15 aastane. Tema aktiivsus, sihikindlus ja hoolimine on eeskujuks kõigile kogukonna liikmetele, alustades väikestest ja lõpetades juba eakatega.

Keily tegeleb vabal ajal kõigega, mis vähegi võimalik. Ta laulab solistina ja ka kahes kooris, näitleb, mängib võrkpalli, käib kokandusringis. Ma usun, et Keily suurim saavutus on mõne olümpiaadi esikolmiku kohad või lauluvõistluse võidud. Näiteks matemaatika olümpiaadi 2. koht ja informaatika olümpiaadi 3. koht. Pärnumaa lauluvõistlusel "Kaunim metsalaul" on Keily kahel korral saavutanud enda vanuseklassi I koha ja saanud ka tiitli "Kauneim metsalaul". Ta on kahel viimasel aastal olnud ka meie kooli aasta õpilane (2017 ja 2018). Kogukonnas ja koolis ei ole inimest, kes ei teaks Keilyt.

Keily väärib Hea Eeskuju tiitlit, sest ta on koolielu edendamisse palju kaasa aitanud ning see tiitel annaks talle motivatsiooni ja tunnustust selle eest, mida kõike ta teinud on ning annaks hoogu juurde samaviisi ja veel paremini oma tegutsemise jätkamisele.

HEA EESKUJU ESITAJA

Kati Rahuoja